Sonder die besondere ywer en harde werk van dr. Edith Katzenellenbogen, sou hierdie plaat nie 'n werklikheid geword het nie. Ek voel geeërd dat sy my gebruik het om gestalte aan haar volksdanse, wat almal op kant twee van hierdie opname verskyn, te gee. Die gechoreografeerde danse is beskikbaar in die bundel "Suid-Afrikaanse Danse In Volkstrant/South African Dances In Folk Idiom" van H.A.U.M. Uitgewers. Die nommers is oor die algemeen op die tradisionele wyse gespeel, met 'n titseltjie modeme inslag, om dit so te sê tydloos te maak.
As 'n Suid-Afrikaanse musiekkunstenaar dit ooit reggekry het om homself te oortref, het Manie Bodenstein dit gedoen met sy nuutste en soveelste langspeelplaat - Konsertinakaperjolle. Ons ken Manie al baie jare as die groot meester van die konsertina, maar nog nooit het hy sy meesterskap juis so getoon as met Konsertinakaperjolle nie. Ons weet dat hy alleen staan sover dit die weergawe van klassieke Boeremusiek op die konsertina aangaan; dat hy alles kan doen wat met 'n konsertina gedoen kan word; dat sy gelyke in die verwerking van musiek vir die moeilike instrument nie gou gevind sal word nie; dat hy alle musiek, selfs die klassieke, treffend op die konsertina kan weergee. Al die eienskappe is meesterlik saamgevat op die treffer; sy wye ervaring het tot 'n dieper insig en rypheid gelei wat aan die volmaakte grens.
Manie Bodenstein is 'n veelsydige musikant en het, soos die meeste musiekkunstenaaris wat naam gemaak het, kleintyd reeds begin. (Hy is die seun van Hans Bodenstein, wat met sy orkes, Die Vyf Vastrappers, vir die heel eerste plaatopname van Boeremusiek gesorg het). Manie het op Benoni grootgeword en as dertienjarige knaap bevind hy homfreeds as ghitaarspeler in 'n orkes.
Manie het nog een groot droom. Hy wil baie graag 'n langspeelplaat maak van altyd-gewilde deuntjies, soos Fascination en Cest Si Bon. Na Konsertinakaperjolle sal ons seker nie baie lank hoef te wag voordat die droom waar word nie.
In elkeen van die twaalf nommers op die plaat vind ons Manie se kenmerkende styl op sy beste en sy besondere gawe vir verwerkings besorg aan elkeen 'n individuele atmosfeer. Manie se briljante aanbieding pas presies in die Suid-Afrikaanse musiekidioom en sy blymoedigheid is eie aan ons.